L 303/12
EL
Επίσημη Εφημερίδα της Ευρωπαϊκής Ένωσης
23.11.2022
ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/2290 ΤΗΣ ΕΠΙΤΡΟΠΗΣ της 19ης Αυγούστου 2022 για την τροποποίηση του κατ’ εξουσιοδότηση κανονισμού (ΕΕ) 2020/2015 όσον αφορά ορισμένες εξαιρέσεις από την υποχρέωση εκφόρτωσης στα Δυτικά Ύδατα για το 2023
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) 2019/472 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για τη θέσπιση πολυετούς σχεδίου για τα αποθέματα που αλιεύονται στα Δυτικά Ύδατα και στα παρακείμενα ύδατα, και τις αλιευτικές δραστηριότητες εκμετάλλευσης των εν λόγω αποθεμάτων, για την τροποποίηση των κανονισμών (ΕΕ) 2016/1139 και (ΕΕ) 2018/973, και την κατάργηση των κανονισμών του Συμβουλίου (ΕΚ) αριθ.
811/2004, (ΕΚ) αριθ.
2166/2005, (ΕΚ) αριθ.
388/2006, (ΕΚ) αριθ.
509/2007 και (ΕΚ) αριθ.
1300/2008 (1), και ιδίως το άρθρο 13, Εκτιμώντας τα ακόλουθα: (1)
Ο κατ’ εξουσιοδότηση κανονισμός (ΕΕ) 2020/2015 της Επιτροπής (2) καθορίζει τις λεπτομέρειες του τρόπου εφαρμογής της υποχρέωσης εκφόρτωσης για ορισμένους τύπους βενθοπελαγικής αλιείας στα Δυτικά Ύδατα για την περίοδο 2021-2023.
(2)
Βάσει του κατ’ εξουσιοδότηση κανονισμού (ΕΕ) 2020/2015, ορισμένες εξαιρέσεις από την υποχρέωση εκφόρτωσης εφαρμόζονται προσωρινά έως τις 31 Δεκεμβρίου 2022.
Στις περιπτώσεις αυτές, τα κράτη μέλη που έχουν άμεσο διαχειριστικό συμφέρον έπρεπε να υποβάλουν, το συντομότερο δυνατόν και το αργότερο έως την 1η Μαΐου 2022, πρόσθετα επιστημονικά στοιχεία που να δικαιολογούν την εξαίρεση.
Η Επιστημονική, Τεχνική και Οικονομική Επιτροπή Αλιείας (στο εξής: ΕΤΟΕΑ) έπρεπε να αξιολογήσει τα υποβληθέντα στοιχεία έως τις 31 Ιουλίου 2022.
(3)
Στις 3 Μαΐου 2022 τα κράτη μέλη των Βορειοδυτικών Υδάτων (Βέλγιο, Ιρλανδία, Ισπανία, Γαλλία και Κάτω Χώρες — στο εξής: κράτη μέλη ΒΔΥ) υπέβαλαν στην Επιτροπή κοινή σύσταση.
Στις 25 Ιουλίου 2022 υποβλήθηκε αναθεωρημένη έκδοση της κοινής σύστασης.
(4)
Με την κοινή σύσταση ζητήθηκε νέα εξαίρεση που συνδέεται με τα υψηλά ποσοστά επιβίωσης όσον αφορά τη γλώσσα κάτω από το ελάχιστο μέγεθος αναφοράς διατήρησης (ΕΜΑΔ), η οποία αλιεύεται στη διαίρεση ICES 7e από σκάφη μήκους κάτω των 12 μέτρων με τη χρήση τρατών βυθού με πόρτες (στο εξής: OTB), εντός έξι ναυτικών μιλίων από την ακτή, αλλά εκτός περιοχών που έχουν προσδιοριστεί ως περιοχές αναπαραγωγής, με σάκο μεγέθους ματιών μεγαλύτερο από 80 mm.
(5)
Η ΕΤΟΕΑ επισήμανε τον σημαντικό όγκο πληροφοριών και διευκρινίσεων που έλαβε για να δικαιολογηθεί η εν λόγω εξαίρεση και αναγνώρισε το χαμηλό επίπεδο των όγκων απορρίψεων στον συγκεκριμένο τύπο αλιείας.
(6)
Ως εκ τούτου, για τους λόγους που παρέθεσε η ΕΤΟΕΑ, με τους οποίους η Επιτροπή συμφωνεί, η εξαίρεση θα πρέπει να χορηγηθεί έως τις 31 Δεκεμβρίου 2023.
(7)
Η κοινή σύσταση ζήτησε επίσης νέα εξαίρεση de minimis για τη γλώσσα (Solea solea), με ανώτατο όριο το 3 % των συνολικών ετήσιων αλιευμάτων του εν λόγω είδους με σκάφη που χρησιμοποιούν δοκότρατες TBB μεγέθους ματιών 80 έως 119 mm, που είναι εξοπλισμένες με φύλλο Flemish για την αλίευση γλώσσας στις διαιρέσεις ICES 7j και 7k.
(8)
Η ΕΤΟΕΑ επισήμανε τις βελτιώσεις που επιτεύχθηκαν με τη χρήση πιο επιλεκτικών εργαλείων και τη μείωση των ανεπιθύμητων αλιευμάτων μεγέθους μικρότερου του κανονικού.
Ο σημερινός όγκος απορρίψεων είναι ελάχιστος.
Η ΕΤΟΕΑ σημείωσε επίσης ότι υπάρχουν τρέχοντα σχέδια για τη βελτίωση των γνώσεων σχετικά με το απόθεμα μέσω γενετικών μελετών που ενδέχεται να οδηγήσουν σε καλύτερη κατανόηση των ορίων του αποθέματος και του μεγέθους του αποθέματος.
Η ΕΤΟΕΑ έκρινε ότι με τον τρόπο αυτόν θα μπορέσουν να προσδιοριστούν οι επιπτώσεις της αλιείας και, ως εκ τούτου, να δοθεί έμφαση στις επιπτώσεις μέτρων διαχείρισης, όπως οι ζητούμενες εξαιρέσεις από την υποχρέωση εκφόρτωσης.
(1) ΕΕ L 83 της 25.3.2019, σ. 1.
(2) Κατ’ εξουσιοδότηση κανονισμός (ΕΕ) 2020/2015 της Επιτροπής της 21ης Αυγούστου 2020 για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους αλιείας στα Δυτικά Ύδατα για την περίοδο 2021-2023 (ΕΕ L 415 της 10.12.2020, σ.
22).